
קצובת ביגוד לשרים ולסגני שרים

היו"ר משה גפני:

אני מתכבד לפתוח את ישיבת ועדת הכספים. על סדר היום קצובת ביגוד לשרים ולסגני שרים.

אריה זוהר:

אני מייצג כאן את מזכיר הממשלה שפנה לוועדה בבקשה  להסדיר עניין של קצובת ביגוד לשרים ולסגני שרים, קצובת ביגוד אחת לשנה כפי שהיא משתלמת לחברי הכנסת. זה אמור להחליף הסדר שהסתבר שהוא לא היה כדין ונמשך שנים רבות, משנת 1967, כאשר השרים קיבלו החזרים עבור ביגוד תמורת קבלות, כמו מורנינג קוט, פראק וטוקסידו, כאשר כך החליטו בזמנו בממשלה. הדבר הזה נשאר בחוברת זכויות השרים. היועץ המשפטי של הכנסת הודיע שזה לא תקין ואנחנו הפסקנו את זה מיד ומשנת 2009 לא משלמים שום דבר לשרים בהקשר לביגוד.

היו"ר משה גפני:

בשעה שחברי כנסת כן מקבלים.

אריה זוהר:

ההצעה היא להשוות כמו לחברי הכנסת וכמו במשק הציבורי.

היו"ר משה גפני:

טובי, אתם לא משלמים לשרים ולסגני שרים קצובת ביגוד.

טובי חכמיאן:

לא משלמים להם ביגוד. כל הנושא עלה מאחר שאנחנו לא משלמים את הביגוד.

ציון פיניאן:

הם כבר שנתיים לא מקבלים, מ-2009.

שלי יחימוביץ:

מה שעושים עכשיו, משווים אותם לחברי הכנסת?

היו"ר משה גפני:

כן. זאת אפליה.

טובי חכמיאן:

משכורות של סגני השרים נעשות בחשבות הכנסת ואנחנו לא שילמנו לאף סגן שר ביגוד.

היו"ר משה גפני:

ויש שרים שכן קיבלו.

טובי חכמיאן:


המשכורות לשרים לא נעשות בחשבות הכנסת.

שגית אפיק:

סגני השרים, זאת חשבות הכנסת. השרים, אלה משרדי הממשלה. 

אריה זוהר:

מאוקטובר 2009, כפי שאני יודע, הם לא קיבלו.

היו"ר משה גפני:

מה שאתה יודע, זה בסדר.  צריך לאשר את זה החל מ-2009?

ציון פיניאן:

כן. מ-2009 הם לא קיבלו.

היו"ר משה גפני:

יש בעיה עם זה?

שגית אפיק:

למעשה, גם כשהם קיבלו, הם קיבלו בחוסר סמכות ולכן התאריך של 2009 הוא תאריך שאין לו משמעות.

חיים אורון:

זה משפט מאוד אמביוולנטי בעניין הזה. אם קודם זה היה לא טוב, אז תמשיכו לא טוב גם עוד שנתיים.

היו"ר משה גפני:

לא. אם אנחנו מקבלים החלטה, ההחלטה היא על השולחן.

חיים אורון:

הבעיה מאוד פשוטה. כרגע זאת החלטה רטרואקטיבית מובהקת בעוד שקודם זה היה מצב שהיה אפור.

היו"ר משה גפני:

מישהו מתנגד להחלטה הזאת?

חיים אורון:

אחורנית זאת בעיה.

היו"ר משה גפני:

מה אתה מציע לעשות? הם לא קיבלו והיה מגיע להם.

חיים אורון:

אני באמת לא רוצה לריב עם השרים, אבל יש כאן בעיה שהרבה מאוד פעמים הרטרואקטיביות הופכת להיות נושא מרכזי בדיון על דברים יותר מהותיים.

שלי יחימוביץ:

נכון.

חיים אורון:

אתה מחליט כאן רטרואקטיבי כי אנחנו בתוך המשפחה.

שלי יחימוביץ:


רטרואקטיביות היא בבחינת חילול קודש בדרך כלל.

ציון פיניאן:

ב-2009 הם לא קיבלו.

אריה זוהר:

הממשלה כוננה במרץ 2009 ומאז הם לא קיבלו.

היו"ר משה גפני:

הטענה היא שאנחנו צריכים לקבל החלטה רטרואקטיבית שהיא החלטה בעייתית. אי אפשר רטרואקטיבית.


אנחנו מאשרים את תשלום הביגוד לשרים ולסגני השרים מעכשיו.

שגית אפיק:

מ-2011?

היו"ר משה גפני:

מ-2010. אני הורדתי את זה מסדר היום כי התרגזתי על ראש הממשלה וזה לא היה קשור לסגני השרים.

שגית אפיק:

גם לגבי העניין הזה צריך לומר שככל שישנן היום הטבות בחוברת זכויות השרים שלא מוסדרות בהחלטת ועדת הכספים, צריך להביא אותן לכאן ולקבל החלטה מסודרת. אי אפשר להמשיך לתת הטבות כאלה ואחרות. אני מבינה שיש שוני בין סגני שרים לשרים בנוגע לכל מיני עניינים וצריך לבוא לשולחן הזה והוועדה חייבת לקבל החלטה. אנחנו נעמוד בקשר.

יעקב אדרי:

הצבעתם?

היו"ר משה גפני:

כן. מה רצית להגיד?

יעקב אדרי:

רציתי לתקוף את זה. 

היו"ר משה גפני:

למה זה שונה מחברי הכנסת?

יעקב אדרי:

כדרכי בקודש, אני מציע כל דבר לכלול גם את חברי הכנסת. הנושא של הביגוד, למעשה אם לא מביאים קבלות – ואני אומר את זה ברור – למעשה זאת הטבה בשכר. 

היו"ר משה גפני:

אני תומך בעמדתך אבל אני מציע לעשות את זה בהסדר כולל.

יעקב אדרי:

זה מה שאני אומר.

היו"ר משה גפני:

מה שביקשתי מהממשלה ומה שביקשתי מהשופטים.

יעקב אדרי:

הייתה כבר הצבעה. עזוב.

היו"ר משה גפני:

לא בגלל שהייתה הצבעה אלא בגלל שאתה לא יכול עכשיו להפלות אותם לרעה בגלל אי קבלת החלטה.


תודה רבה רבותיי, הישיבה נעולה.

הישיבה ננעלה בשעה 12:25

